Божественото и човешкото — ПорталУики\nБожественото и човешкото. Днес, а не утре\n(Прочете се резюмето върху темата „Ползата от предметното обучение“.)\nДа се изпее Духът Божи.\n(Прочетоха се няколко работи върху темата „Разликата между Добро и Правда“.)\nЗа следващия път ще имате темата Предназначението на братя и сестри.\nАко бих ви задал един въпрос – защо човек не се ражда научен, защо Природата е изключила това, как бихте отговорили? Може ли човек да се роди учен?\nЩе ви задам друг въпрос. Когато се създаде някой инструмент като пиано или орган, този инструмент създава ли се съвършен? Не, трябва да има някой, който да умее да свири, и той ще види какво му липсва. Следователно човек се ражда неучен не само в потенциално отношение като органа, а и в кинетично – значи той трябва да се прояви, както музиката в органа. Като дойде онзи артист и се съединят двамата – артистът и органът – тогава излиза нещо. Ние наричаме умен човек този, който се проявява.\nСега, в Окултната школа има едно твърдение, че всяка душа вечно носи всичките свои способности и качества, но ги проявява само тогава, когато дойде в съприкосновение с Божествения Дух. Така че ако в някои отношения вие сами себе си не познавате, то е по простата причина, че човек може да се познае само когато до него се докосне Божественото. Но да слезем малко по-близо до живота. Какво е предназначението на една школа? Може да ни запитат: „Какво е предназначението на писането?“ Защото има изкуства като писането, като рисуването или орането, като копането, шиенето, готвенето и т.н. Това са все изкуства, от които човек се ползва. Говорът – това е едно изкуство. Да мисли човек – и това е едно изкуство, само че то не принадлежи на физическия свят, а на един по-висш свят.\nЧесто някои от вас се спират и казват: „Защо не съм добър?“ Аз ще ви запитам: откъде знаете, че не сте добри? За да познаеш, че си лош, трябва да си познал по-рано, че си добър. Не можем да отречем нещо, преди то да е станало. Следователно били сте добри, а сега сте лоши. Добре, ако пък твърдим, че сме добри, значи били сме лоши, та сме станали добри. Тази вечер ще имаме малко контрасти. Има ли нещо лошо в това, ако кажа някому, че е лош? Ако кажа някому, че той е едно празно шише или едно пълно шише, какво обидно има в това? Ами ако аз нося на гърба си едно празно чисто шише или едно пълно шише, какво обидно има в това? Ами ако аз нося на гърба си едно празно чисто шише и дойда до един чист извор, доближа се и го напълня, какво лошо има в това? Ако този човек е празен, виновен ли е? Но ето, да ви покажа къде седи погрешката на вашата философия, особено на вас, учениците. Представете си, че вашият господар ви праща на работа, но трябва да минете през една пустиня, дълга петдесет-шестдесет километра, и в нея няма никакъв извор. Той ви дава едно шише с пет килограма вода, но по едно време то почва да ви тежи и вие казвате: „Дали няма някаква възможност да се освободя от този товар?“ Дохожда ви на ума да отворите запушалката, изливате водата и оставяте в шишето само половин килограм вода и казвате: „А, сега намерих една философия, освободих се от този товар.“ Но през деня Слънцето ви напече, дойде жаждата и гърлото ви засъхне. Тъй че вие, като искахте да се освободите от този малък товар, от туй зло – освободихте се, но то дохожда отвътре. Сега ние, умните хора, които искаме да се освободим от този малък товар отвън, налитаме на по-голям отвътре. По-добре да носиш туй шише с пет килограма вода на гърба си, отколкото да усетиш тази вътрешна жажда. Следователно вие не можете да избегнете туй вътрешно противоречие. Щом вашият господар ви е дал туй шише, ще го носите и ще пиете. Ще вдигнете шишето на едно място, ще пиете една глътка и ще се ободрите. На друго място – друга глътка, после трета, четвърта и т.н. Следователно пълнете шишетата, които ви са дадени, не ги изпразвайте!\nСега да ви преведа този пример. На какво да уподобя туй шише? Вие сте дошли в този свят и Господ ви е дал десет души приятели, но вие обидите едного и веднага изгубите всичките други ваши приятели. Те за вас са празните шишета и като минавате през пустинята, те не могат да ви помогнат. Питам: какво сте спечелили? И тъй – в живота си не обиждайте, не изпразвайте вашите приятели! Приятелят ти може да ти е един съдружник. Не изпразвай съдружника си – имаш нужда от него. Добре, да допуснем сега, че твоят господар ти е дал десет празни шишета, всяко от които тежи по един килограм, а ти трябва да ги носиш през пустинята. При това той ти дава един ключ и ти казва: „Иди на еди-кое си място в пустинята, там ще намериш една плоча, ще я отключиш, ще я вдигнеш – вътре има един извор и ще напълниш всички тия десет шишета от тази вода.“ Всяко едно от тия шишета събира по десет килограма вода. Можеш ли да носиш тия сто килограма вода? Не можеш да ги носиш. И тъй, отворите вие тази плоча на извора, седнете и мислите какво да правите. Ето, десет души ваши приятели идват. Те са изгубени из пустинята, усещат голяма жажда, а не знаят къде има вода. Едно време те са били ваши неприятели и са били толкова гневни спрямо вас, че в друго време биха ви изтрепали, но сега гърлата им са тъй изсъхнали за вода, че всичко това са го забравили и ви питат: „Нямате ли малко вода?“ Дадете им шишетата, обърнат ги, задоволят си жаждата и казват: „Много благороден човек сте.“ Тъй се ликвидира вашата стара карма. След това си тръгнете по пътя и се върнете в местожителството си примирен вътре в себе си. Следователно навсякъде в живота – и в едно, и в друго отношение; и в училището, и вънка от училището; и в пустинята, и вънка от пустинята; и в смъртта, и вънка от смъртта – навсякъде трябва да прилагаме един и същ закон, защото не мислете, че след като умрете, няма да имате задачи. И в смъртта има задачи, и в страданията, и в радостите: навсякъде има задачи, които трябва да разрешавате. Онази философия, която ви казва, че след смъртта няма живот, няма задачи, не е вярна. Това е вашата крива философия. И след смъртта, и в тъмнината няма освобождение. Освобождение има само когато изпълниш Волята Божия. Не я ли изпълниш – няма освобождение. И в ада, където и да отидеш, няма освобождение. Следователно ще кажеш: „Аз съм изпратен и в тъмнината, и в ада – навсякъде да изпълня Волята Божия.“ Това е философията, това е Учението на Бялото Братство – да изпълним Волята Божия. А всяко друго учение, което не изпълнява Волята Божия, не е вярно учение. Туй е правата философия. Казвате: „Ще умра и всичко се свършва.“ Не, и там не се свършва, и там има мъчения. След смъртта именно започва мъчението. Знаете ли какви добри учители, какви лаборатории има там. Като те турят ония учители там в този огън вътре! Следователно ние сме изпратени на Земята да изпълним Волята Божия.\nСега другото заблуждение между учениците е това, че те всякога търсят една школа, където могат лесно да минат. Че то лесното минаване в едно отношение е мъчно минаване в друго отношение. Нали знаете онзи разказ за щуреца и мравките. Щурецът цяло лято пял, ял и скачал, не мислел за зимовище. Идва студена, люта зима, той отива при мравките, казва им:\n– Малко житце ми се ще.\n– Какво прави цяло лято? – го запитват те.\n– Иди пак поскачай и не яж.\nВ тази Школа вие трябва да прибегнете до всички методи за прилагане. Да кажем, тази вечер всички не сте еднакво разположени духом. Туй не е грях, че не сте еднакво разположени. Това е естествено, понеже заемате разни положения в живота. На едного мозъкът е възбуден отзад, на другиго – при ушите, на трети – отгоре, на четвърти – отдолу, отстрани, навсякъде е възбуден. И всеки, където е възбуден мозъкът му, такива проявления има. Важното е да намерите метод да се хармонизирате. Онзи, у когото мозъкът е възбуден при ушите, той седи като курдисан* пищов. Нали има такива малки момчета, работници при сарачите, които шият настрани, а майсторът им ги следи и който от тях не знае да шие, щом е близо до него, той току го бодне изведнъж с иглата. Това е състояние, което произтича от напрежение на енергията зад ушите, но заблуждението е там, че някои, като мислят да те ударят, искат да ти внушат, че ще те убият. И ти вземеш пушката и чакаш. Излезеш навън – няма никой. Цял час седиш тъй с пушката – мислиш, че някой ще те убие. След такова едночасово очакване ти цял ден си възбуден, подпушен си и през този ден виж, че си се скарал с някого. Тази лъжа – че щял някой да те убие, е проработила вътре в тебе. Ние, съвременните хора, деветдесет и пет процента страдаме все от такива лъжи. Вие имате двайсет и пет хиляди лева в Народната банка и дойде някой да ви каже, че тя е понижила шконтото*, няма да изплаща, че вече е на фалиране. Веднага сърцето ви се обръща, става цяла една пертурбация. Върнете се у дома си, пак не вярвате. Действително, тази банка е спасителна банка, но някой път така спасява хората, че завинаги са спасени. Как? Фалира тази банка. Изяде парите и нищо не ви плаща, а вие започвате всичко отново. Та всинца ние на Земята идваме все с превзети идеи, които сами сме създали, и от това страдаме. Правото учение е това, че ние трябва да се върнем към живота с онези идеи, които Бог е вложил вътре в нас, и да започнем с тия Божествени идеи.\nСега аз ще ви приведа този пример за Шлятер, който се явил в 1895 г. в Америка. Той бил обущар, човек тих и спокоен. Тръгва за Западна Америка и там се прочува като лекар на разни болести. При него се стичат около петдесет-шестдесет хиляди американци от цяла Америка да ги лекува. Всеки ден той стоял на вратата си и по петнайсет хиляди души минавали през ръцете му. Той само ги хващал и пускал и така ги лекувал. Започвал работата си сутрин от четири часа. След като седял така няколко месеца, Шлятер написал в своя дневник: „Понеже мисията ми се свърши, аз се връщам при Отца си.“ И досега не знаят къде е изчезнал Шлятер. Питам: защо Шлятер се яви и защо изчезна? Какво придоби той с лекуването на тия американци? Никаква религия, никакво учение не остави. През цялото време той е мълчал. Той казвал: „Втори път като дойда, ще говоря. Сега съм пратен само да лекувам. Нищо повече!“ Шлятер е разбирал своето предназначение. Казва му се: „Ще лекуваш.“ Хваща болните за ръцете и ги лекува. Той не е бил учен човек, не е свършил три факултета някъде, прост обущар бил, но дава един отличен пример за послушание.\nИ сега на всички в Школата казвам, че ви липсва послушание. Като ви дам една задача, вие така ще я изопачите, такива качулки ще й сложите, че какво съм искал да кажа, не се познава. Вие ще я обърнете с главата надолу и след туй, като не я направите, казвате: „Нищо не излезе от тази работа, Учителя е прост, не разбира от това.“ Да, прост е Учителя, а този ученик е от учените. Само учените хора могат да критикуват, но тия учени хора, като отидат в Бялото Братство, връщат ги назад. Пращат ги на Земята да станат от тия животни за впрягане, да орат нивите. Тия животни там са все учени хора, които критикуват своите Учители. Всички са критикували своите Учители и Бог ги е пратил на Земята да орат, като им е казал: „Нали сте учени хора, задавам ви следната задача: повикайте вашите господари и ги научете на това, което вие намирате за право.“ Не мислете, че не е възможно това. Вас ви се вижда чудно, че тия учени хора днес работят по нивите. Ако краката на Ангелите се обърнаха на копита и на задниците им израснаха опашки, а на главите им израснаха рогове, мислите ли, че на синовете Божии тук, на Земята, съдбата им ще бъде по-добра? Защото рогата са изопачаване на човешката воля. Опашката у животните е изопачаване на човешкия ум, а копитото е извращение на човешката сила. Следователно когато тия сили се отнемат, от туй идват страданията. Променете духовния стремеж в себе си, веднага ще се измени и формата ви.\nСега ние казваме, че Господ ще оправи света. Ами как ще го оправи? Ние разваляме света, а Господ да го оправя. Не, разваления свят ние ще го оправим. Няма защо Господ да оправя този свят. За Бога е по-лесно да създаде един нов свят, отколкото да оправя стария. И когато човешкото тяло стане много грешно, на Господ е по-лесно да направи ново тяло, отколкото да поправя това грешно човешко тяло. И не мислете, че Господ ще поправи това тяло или че ще поправи този свят. Не, Той ще създаде нов свят. Да се поправим! Няма какво да се поправяте – не мислете за поправяне. Ама ще ме схващате добре, на вас говоря така. Тази дума, поправяне, употребете я не в обикновения смисъл. Вземете да разбирате Божествено нещата. Думата поправяне е малко слаба, поправянето е обикновена работа, а животът никога не се поправя – той се обновява. Не мислете за поправяне на живота, а търсете обновление в живота. Вие не знаете какво да искате. Искайте великото от Бога – да се обновите! От Бог, който е толкова велик – не искайте от Него малки, дребни работи. Отивате при Господа, казвате: „Моля Ти се, дай ми десет лева!“ Че десет лева да искаш от мене, лесно мога да ти ги дам, от Драган – също; но като отидеш при Бога, от Него ще искаш нещо, което никой човек на Земята не може да ти го даде. И тогава, като поискаш от Бога туй, великото, Той ще ти обърне внимание и ще ти го даде. Туй е Учението на Бялото Братство. А сега вие седите и очаквате дребни работи, с тях се занимавате – с това, че двама души се скарали, с речено-казано. Е, сестра ти казала, че си била едно празно шише. И започваш: „Ти, Господи, не чу ли, че сестра ми ме нарича празно шише?“ И сега Господ ще се занимава с това, че ти си била едно празно шише. На друга някоя казали, че била пълно шише. Друга някоя казала на сестра си, че била черна. Тя й казала, че е бяла и т.н. И сега Господ ще се занимава с тия неща. Не, Господ се занимава с велики, със съществени работи. Че то ще бъде смешно – например ти си в един театър, дали са ти да играеш на сцената една роля на графиня и ти казваш: „Защо Господ не ме вдъхнови да изиграя добре тази своя роля?“ Хубаво, като те вдъхнови и ти изиграеш добре ролята си, с това ще оправиш ли света? Един карагьозчия* иска да изиграе добре ролята и Господ му помогне. Какво от това? Това не са прави съждения. И тъй, вие ще вложите една велика идея и ще желаете онова възвишеното, благородното, мощното. Ще отправите вашия ум към Бога – да ви благослови и да ви даде това, което никой друг не може да ви го даде. Щом разберете този велик закон като ученици, това ще желаете – да искате от Бога невъзможното, невъзможното за хората, а възможното за Бога. Сега всички казват: „Защо да не живеем братски?“ Не, вие искате малкото. Идете в света – там всички живеят братски. Това изкуство аз го знам, мога да ви дам на всички правилата. Това е най-лесното изкуство – да живеете братски. Не, искайте от Бога Той да се всели във вас, Неговата Любов да дойде у вас, да опитате каква е тази Любов. Всички други въпроси се разрешават лесно. Искайте да имате тази Любов още сега, в този си живот. И после, като ученици ще знаете, че има само едно сега, днес; затова не казвайте – утре! В Божествения свят кажеш ли утре, ти влагаш човешкото в Божественото. Кажеш ли: „Аз туй ще го направя“, но после добавиш утре, тази идея е напълно парализирана. И с вашето незнание как да говорите вие парализирате онези благородни начинания в себе си. Утре – това е човешкото. Днес – това е Божественото. Писанието не казва утре, но днес. „Ако чуете гласа Ми, не ожесточавайте сърцето си“! То значи: не губете онези хубави условия, посейте Доброто в себе си и то ще се благослови. Туй правило може да се приложи. Например вие сте художник, имате дарбата на скулптор, или сте поет, писател, земеделец или железар, или каквото и да е друго изкуство имате – колкото и да е малко то, използвайте го! Условията, които ви се дават, колкото и малки да са те, използвайте ги. Сядали ли сте в най-голямото си отчаяние, когато мислите, че всичко с вас е свършено, да опитате, че има един закон, който следи всичко туй? Този закон е наречен закон на Опуленс. Ще ви обясня какво нещо е законът на Опуленс. Законът на Опуленс казва, че условията или най-хубавите елементи, най-хубавите средства за вашия живот са вложени някъде в България или във Франция, в Германия или най-после някъде в Америка, и вие трябва да отидете точно навреме на това място да си ги вземете. Не трябва да отидете преждевременно, защото ще чакате, но не трябва и да закъснеете. Точно навреме трябва да отидете, тия неща ви очакват там и ще си ги вземете. На един американец от Ню Йорк, търговец, който изучавал окултните науки, изучавал и този закон на Опуленс, му се случва, че по едно време пропада в търговията си. Най-после той поискал да опита този закон. Слага в ума си една доста крупна сума и настоява, търси тия пари, иска да му дойдат отнякъде. Той си казвал: „Аз искам по силата на този закон в продължение на два месеца тия пари да ми се донесат тук.“ Но тия пари след определените два месеца не дошли. Тогава той казва: „Ритам този закон!“ И тръгва за един малък градец. Качва се на трена и стига в града. Щом влиза в него, явява се една буря, една такава голяма хала, че почти половината от този град бил унищожен. Едно голямо здание се съборило и както минавал покрай него, един камък удря крака му, счупва го и цели четири-пет часа търговецът бил в несвяст. Събужда се после и до крака си вижда един чек от десет хиляди долара на неговото име. Парите дойдоха, но и кракът отиде. Та сега този закон действа навсякъде. На някой министър от някое министерство ще му се дадат по закона на Опуленс тия десет хиляди долара, но и кракът му ще отиде.\nНе, по законен начин ще използваш тия блага. Не чакаш ли по законен начин, или вземеш ли повече от туй, което ти се пада, или пък искаш ли го ненавреме, ще ти дойде някое нещастие. И сега от двайсет години насам учениците искат незаконни неща. Те казват: „Учителю, дай ни сила да лекуваме, дай ни тази Любов, че като излезем пред българския народ, всички да потреперят – да познаят, че туй Учение е Божествено.“ Знаете ли тогава на какво ще прилича българският народ? Ако аз бих ви дал тази сила, положението на българския народ ще се влоши десет пъти повече, отколкото е сега. Не е позволено да се лекува който и да е. Има престъпници, убийци, които по никой начин един духовен лекар не може да ги лекува. Ако един духовен лекар освободи един престъпник, той ще носи неговата карма. Не трябва само да го освободиш, но ще трябва да извършиш цял един преврат вътре в него и да му кажеш: „Слушай, ти си един престъпник, убиец, ще идеш да се молиш и когато се разкаеш, ела при мен!“ А сега тези ученици, ако имат сила да лекуват, ще отидат надясно, наляво и най-после ще кажат: „Да отворим очите на този.“ На кого? На онзи престъпник. Знаете ли на какво прилича това? Един учител праща децата от своето училище при друг учител, който живее при един модерен пчелин, и им казва да наблюдават и изучават там живота на пчелите. Тръгват те, но си вземат по едни тънки пръчици. Били около десетина деца. Стигат на пчелина и веднага започват да бъркат вътре в кошерите със своите тънки пръчици. Пчелите обаче хубаво ги нажилват. След един час децата се връщат при учителя си, но на някои от тях очите били подпухнали. Защо? Учителят ги пита: „Наблюдавахте ли пчелите?“ Мълчат всичките. Да, някои, като влязат вътре в Божествения свят като тия, малките деца, не отиват да наблюдават работата на пчелите, ами бъркат с пръчицата си. Пчелите имат такива малки жила, с които учат непослушните деца какво трябва да правят.\nСега в Школата вие трябва да знаете едно нещо: според вашите мисли, според вашите желания някой път вие привличате същества от по-висока йерархия, а някой път привличате същества от по-нисша йерархия. Туй трябва да го знаете! Нито един от вас не е свободен. Щом дойдат при вас същества от по-нисша йерархия, те непременно ще донесат по-лоши последствия, ще донесат нещастия. А щом дойдат другите същества, от по-висшата йерархия, те ще донесат блага. Следователно щом дойдете в Школата, непременно трябва да бъдете чисти! Като дойдат по-висшите същества, те ще донесат по-висши неща, вие ще почнете да се повдигате и вашият живот ще се урежда по един естествен начин. Следователно има милиони работници, които работят за човека. И вие като работите, ще проверите този закон.\nРазправят за онзи, който дошъл сега в Бургаско да лекува болни, че като дойде някой болен при него, в първо време той седи и чака. Питат го: „Какво чакаш?“ Той казва: „Не са дошли още моите помощници, не мога да лекувам.“ Щом дойдат те, и той започва да лекува. Следователно щом си отидат те, ще спреш. Има помощници на човешката мисъл. Туй всички поети, всички писатели го знаят. Те седнат и чакат. Като ги няма помощниците, те дращят, дращят – нищо не излиза. Когато дойдат помощниците, всичко е гладко, като по масло върви, всичко се нарежда. Всички вие сте изпитали това. Имате работа вкъщи. Когато тия работници са с вас, работа за десет часа се свършва за един час – всичко бързо върви. И тъй, запомнете този закон: всички трябва да имате предвид Божественото, да не го пренебрегвате, а да знаете, че у всички ви има хубави зачатъци. Аз не искам вие да бъдете фонографи* – като курдисат един фонограф като него, да даде отглас. Не, аз искам вие да приличате на една насадена градина и туй хубавото, красивото у всички ви да се прояви – у всекиго едного от вас да се съградят Божествени мисли. Всяка една Божествена мисъл, която идва сега в света, може да стане като един подбудителен принцип в ума ви. Вие пренебрегвате този закон и вследствие на това у вас се ражда един песимистичен дух и казвате: „Тази работа няма да излезе.“ Коя работа? Работата на Школата отлично ще се свърши. Работата на Бога в света отлично ще се свърши. Новият свят, който идва сега, тия светли Духове, ще съградят един отличен живот и вие, като дойдете, ще намерите един отличен свят – ред и порядък ще има в него и Школа ще има. Вие пак ще влезете в тази Школа. Та казвам: сега това е само едно начинание, но вие не се съмнявайте в Бога! Трябва да имате една непреодолима вяра без съмнения. И като дойде някой да ви говори за каквато и да е религия, вие като ученици на Всемирното Бяло Братство казвайте: „Този въпрос ние го изключваме, ние за религия не говорим.“ Заговорят ви за някои обществени въпроси, за някоя партия: „Не, ние и за това не говорим. Това са стари неща, а ние с вехтории не се занимаваме.“ Туй да го знаете! На всички ви казвам: със стари работи не се занимавайте! Тъй трябва да бъде с всички ви. Някой казва: „Какво трябва да направим, че да бъдем по-благоприятни за българите?“ Ако речем да бъдем по-благоприятни за българите, нашата работа е свършена. Аз искам всички да бъдем по-благоприятни за Господа – нищо повече! Да имате благословението на този, Живия Господ, който е създал всичко, да имате Неговото съдействие, Неговата Любов, Неговата Мъдрост, да изпълнявате Неговата воля – има ли нещо по-хубаво от това? Няма.\nСега вашата минала карма да не ви плаши, да не ви смущава. Казвате: „Какво да се прави с кармата?“ Да имате да плащате, това е най-приятното нещо. Аз съм се посветил, искам да служа на Бога, но имам да давам някому. Какво трябва да направя? Ще отида при него и ще искам да му се отплатя. Но той ми казва: „Братко, срещна ме Господ, Той поговори с мен и аз искам да ти простя. Дай полицата тук!“, вземе я и я скъса. В теб има желание, искаш да си платиш, но другият ти прощава. Тогава ще намерим място на тия пари. След това ще отидеш на второ, трето, четвърто място и събираш полиците. За всички тия, на които дължиш, парите ти са готови, но те се отказват от тях.\nЗапитват ме: „Какъв ще бъде новият порядък в света?“ При новия порядък ще има каси. Ти се нуждаеш от хиляда лева. Ще вземеш ключа, ще отвориш и ще си извадиш хиляда лева. Ще оставиш една бележка, че си взел хиляда лева. След като си услужиш, ще сложиш парите на място. В Бургас нашите приятели правят един опит. Доколко е вярно това, не зная, но тъй, както ми разказват работата, те направили един шкаф и сложили в него всички окултни книги. Поставили шкафа нейде вън, близо до дюкяна на един наш познат. На шкафа писали тъй: „Кой каквато книга иска да си вземе, нека отвори шкафа и си я вземе. Да обърне книгата и да види цената на гърба й. Да сложи парите в шкафа и да го затвори.“ От три месеца е този шкаф и парите не са взети, никакъв дефицит няма в касата. Минава един анархист и като вижда това, казва: „Е, имало още хора, които вярват“, купува си книги за двайсет и седем лева, слага парите на място и си отминава. Ние мислим, че само сегашният порядък на нещата е верен. Не, има и по-добър ред на нещата от него. Трябва да съберем всичко положително. В туй хубавото, красивото има нещо идеално. Някои казват: „Да поддържаме стария ред на нещата!“ Не, от стария ред на нещата няма нито помен да остане. Знаете ли как са живели вашите прадеди според древната история? Ако хората са произлезли от маймуните, знаете ли как са живели маймуните в горите? Какво казва Моисей? Адам първоначално е бил гол в Рая. Каква е била неговата култура тогава? Ние казваме: голи били, но престъпления нямало. Ние сега сме облечени, но престъпления има. Питам: кой порядък е по-добър? Порядъкът на голия, но без престъпления, или порядъкът на облечения, но с престъпления? Разбира се, порядъкът на голия, но без престъпления, е за предпочитане, отколкото порядъкът на облечения, но с престъпления. Не мислете, че тия здания, които сега имаме, са израз на някаква особена култура. Всички тия здания, които сега имаме, са само разсадници на болести. Нима вашите кухни не са разсадници на болести? Нима вашите хали за месо не са разсадници на болести? Къде са хигиеничните ви къщи? Има ли пред всяка една къща градинка? Пред всяка една къща трябва да има градина. За в бъдеще, като дойде шестата раса, пред всяка една къща трябва да има една градина най-малко от хиляда метра и в тази градина да има нещо посадено. Та казвам: според вашите идеи вие седите и говорите, че в света е тъй. И по някой път седите и ме критикувате. Ако е за знания, аз зная много, но щастието в живота не седи в многото знание. Ако аз проявя своето знание, ако аз прекарам през себе си, през своята нервна система два милиона волта електричество, питам: къде ще бъдете вие, ще може ли да седи някой при мене? Я ми кажете кой от вас, като мина покрай него, ще може да се приближи при мене да ми целуне ръката? Ще седите най-малко на десет метра разстояние от мене. Аз свободно ще заобикалям и през където мина, път ще ми се отвори. Където ходя из града, път ще ми се отваря и когото докосна, ще се стопи. Като докосна вашата дъщеря, тя ще се стопи. Ще кажете: „Много добър човек е този, но за Небето – там нека си седи, да се не доближава до дъщеря ми.“ Затуй всичките висши Духове, които идват от висшия свят, взимат енергия от Земята, за да се приравнят с вас, а Божественото носят в себе си.\nИ тъй, без критика в живота! Разбирате ли какво значи без критика? Ако е за величието, не търсете величието другаде, погледнете в Природата. Ако искате да знаете колко е велик Бог, погледнете всички същества! Ако искате да знаете колко е велик Бог, погледнете хората! Хората – това са проявление на онова величие, което е Бог. Те са проявление на туй – великото, мощното. А всичко това е само един момент на проявление на Божията Любов. Това е само един миг от Божието величие. Тогава какво мога да ви говоря? За да ви говоря тъй съзнателно, за да разберете Божието величие, всички трябва да ви вдигна от тука, да ви заведа на Слънцето. Да ви казвам, че аз имам тази сила – всичко е напразно, това са само думи, аз не искам да се занимавам с това. За да ви покажа самата действителност, трябва да ви вдигна всички и в продължение на половин час да бъдете на Слънцето – и като се върнете назад, няма какво да ви говоря повече. Трябват дела! Един факт струва повече, отколкото цели томове с философски разсъждения. Величието на Бога не е в прославянето на хората в света. При сегашните условия на живота името Божие трябва да се изяви и Бог трябва да се прослави в света. Това е задачата на всички видни Учители. Всеки Учител, колкото и да е велик, Неговата задача е да прослави името на Бога и тогава Той да се прослави чрез Бога. Христос казва: „Отче, Аз прославих името Ти, от нине Ти Ме прослави със Своята слава.“ Славата, която носи Христос – в нея е идеята. И ако има нещо в живота, с което Христос се отличава, то е тази велика Любов, която и вие трябва да имате като ученици. Христовата Любов трябва да имате! Знаете ли каква непреодолима Любов имаше в сърцето на Христа?\nТа сега на всички ви трябва едно най-съществено нещо – то е характерът, Любовта, която Христос имаше към Бога, към своя Отец. От тази Любов всички имате нужда. И тази Любов всички трябва да я имате. Още сега може да я имате, а не утре. И туй сега не го прекъсвайте, казвайте сега. Утре е сега. Като си лягате, не казвайте утре, защото така ще прекъснете Божественото. Лягайте си с тази мисъл в ума – сега. Аз бих желал да държите тази мисъл в ума си за две-три седмици, да видите какъв ефект ще има тя. Та по този начин именно у вас ще се яви една нова интелигентност, която носи светлина. При тази интелигентност няма да бъдем така раздразнителни. Аз като ви говоря, ще поизменя моя език, няма защо да ви нападам, да ви обиждам. Аз съм решил да залича от своя ум погрешките на всички хора, да не мисля за тях. Мене не ме интересува туй ни най-малко. Туй, което ме интересува за вас, туй, което ви желая, то е само онова, което е добро, възвишено, благородно – то ме интересува, а за другите неща, за вашите погрешки, аз съм съвършено сляп. И ако някой път вие видите моята ръка оцапана, що от това? Това е вашият свят. Светът, в който живеете, може ли да бъде чист? Може ли някой от вас да маже и дрехата му да остане чиста? Може ли някой от вас да готви и тази дреха за готвенето да не се промени? Може ли някой да пуши тютюн или да пие винце и да не остане този дъх у него? Следователно ние живеем в един свят, който не е чист. Не искайте да бъдете светии в света – не е възможно това. След като умрете, можете да бъдете светии, но приживе – никога! За Христа се казва, че Той носил греховете на света. Е, човек, който носи греховете на света, светия ли е? „И с Неговите болки – казват – ние се изцерихме.“\nВие сте ученици на тази Всемирна Бяла Школа, затова ще имате трезви, философски мисли. Ще бъдете безпощадни към Истината и по отношение на себе си, и към другите. Аз някога ще ви държа една беседа, ще ви изтъкна, че най-големите врагове на себе си – това сте самите вие. Вие дадете едно обещание и после казвате: „Много обещах, десет хиляди лева ще дам.“ И почнеш да хитруваш, да си служиш с бели лъжи, за да се оправдаеш. Казваш: „Аз съм честен човек.“ После се усъмниш и правиш известни изменения. Щом се усъмниш, ще се опорочиш. И тогава казваш: „Аз съм грешен човек, оглупял съм.“ Не, казвам, ти си благородна душа. „А, благородна душа.“ Най-после, казвам, Господ ще те направи честен човек. „А, отгоре и честен човек!“ Ти не вярваш в себе си, в Бога не вярваш и изпадаш в противоположности. Бъдете изпълнителни! Преди да дадете обещание, мислете, но дадете ли едно обещание, една дума, дръжте на тази дума, изпълнете я и ще видите какво благословение ще дойде. После, вярвайте във вашата интелигентност, вярвайте в благородството на вашата душа, във вашето добро, понеже туй добро, туй благородство и тази интелигентност не са ваши – те са Божествени. Следователно, ако вярваме в туй добро у нас, ние вярваме в Бога, във великото, благородното, което движи света. Като ученици вие само по този начин може да изпълните тази задача. Да кажем, че сега се даде някаква заповед от Бялото Братство или от Господа – колко от вас ще изпълните заповедта? Знаете ли, че вие ще се намерите в едно голямо противоречие? В 905 година в Англия по време на Галското движение една англичанка се молила цели десет години да я благослови Господ, да й даде сили и възможност да бъде полезна на своите ближни и най-после й се явява Христос и й казва: „Туй, което ти искаш, не е определено за тебе, но от еди-кога си е определено за друга, която се е молила по-отдавна за същото. Затова стани рано сутринта и иди да й кажеш това нещо.“ Тя става рано сутринта и измъчена в душата си, отива при тази жена и й казва, че Христос я праща да й каже това и това. Втората се уплашва и казва: „Не съм готова.“ Първата казва: „Е, тогава аз ще взема делото, аз съм готова.“ И цели чудеса се започват в Англия. Следователно, ако дойде сега Христос и ви каже да започнете работа, вие ще кажете: „Е, още не сме готови“ – и ще изгубите случая. Като дойде тази заповед, вие трябва тъй, като войници, да кажете: „Мобилизация, мобилизация: пушките, раниците, патроните, една-две ризи и – хайде на бойното поле!“ Ето един пример – нищо повече.\nИ вие като ученици на тази Всемирна Бяла Школа, трябва да постъпвате така, а не да се занимавате с известни философски системи. Ако е за философски системи, ние имаме отлични системи, но всичко се крие в изпълнението. Аз може да имам много мъчни пиеси, но трябва свирене. По-добре е да имаш само едно хубаво парче, което да можеш да свириш, отколкото да имаш сто парчета и нищо да не можеш да свириш. По-добре малко, но хубаво, отколкото много, но развалено.\nИ тъй, вярвайте в думите си, вярвайте в своята доброта, вярвайте в своята интелигентност, вярвайте в благородството на душите си, вярвайте във вашето смирение! Само по този начин ще минете по-нататък, понеже сега наново ви записват. Вие свършихте вече първия курс на отделенията, сега ще ви приемат в първи клас на прогимназията на Окултната Бяла школа. Там е малко по-строго, затова няма да влезете тъй лесно, както по-рано. Макар и малко по-строго, но и там ще влезете, като ви дадем смирение, честност, доброта, крайна интелигентност, благородство на душата – това са необходимите качества, за да влезете като ученици в първи клас на тази Божествена окултна школа. Тия качества не трябва само да ги познавате в тяхната пълнота, но откъдето минете, да ги носите – да са написани и в сърцата, и в умовете, и в душите ви. И тогава ще пристъпите при новите условия, в Новата наука, да изучавате окултните, природните закони в тяхното приложение.\nМнозина от вас боледуват: някои имат ревматизъм, някои – сърцебиене, на някои очите са отслабнали и какво ли не още, но тия неща между вас не трябва да ги има. Глухи хора не трябва да има между нас, слепи не трябва да има. Между учениците, които ще постъпват в първи клас на Окултната школа, там не се позволяват никакви дефекти. Без дефекти! Казват някои: „Без дефекти не може.“ Всичко може – който вярва, всичко може, който не вярва, нищо не може. Това е закон. Вярвате ли, ще можете. И един ден аз ще направя един опит. Той ще бъде следният: ще ви пратя да съберете из София всичките хилави хора – не само неврастеници, но паралитици и болни от други болести – те ще изпълнят тогава салона, а не вие; от вас ще има само около десетина души. И на тия хора ще държа една кратка беседа, ще ги питам: вярвате ли сега? „Вярваме.“ Добре, ще бъде според вярата ви. Ти вярваш ли? „Вярвам.“ Хайде, стани и си върви, да бъде според вярата ти. Някой ще каже: „Е, възможно ли е?“ Тогава ти ще си останеш тъй. Всички, които повярват, ще оставят патериците си и ще излязат навън. Тъй ще се прояви Господ и ще проверим, че в света има един велик закон. Ще убедим всичките хора, че вън от света има нещо по-велико, отколкото всичко друго. На новите, които идват тук от шест-седем месеца, ще им поставим същата диагноза. Ще ги попитаме: ти вярваш ли? „Вярвам.“ Стани и си върви!\nВ живота на всеки човек трябва да стане едно преобразование – да посвети живота си на Бога, да отиде у дома си и да не греши вече. А стария живот ще го заличи. Като се върне у дома си, ще обърне един нов лист и ще каже: „Аз и домът ми ще служим вече на Бога. Нищо повече!“\nТуй ще бъде Новото учение, което ние ще носим на този свят. Туй е Учението, което вие ще носите навсякъде. За това Учение се пригответе! Ако нямате тази идея в себе си, тогава ще бъдете оглашени ученици.\nСега няма какво да се обезсърчавате. Разбирате ли? Без обезсърчение! За всички има възможности, а не само за вас. И за вас, и за всички ваши приятели има всички възможности.\nВзето от „http://www.beinsadouno.com/wiki/index.php?title=Божественото_и_човешкото&oldid=41623“.\nПоследна промяна на страницата: в 20:45, на 22 март 2012.


Peugeot 308 ще получи напълно електрическа версия | Авторски сайт на Краси Панчев\n« 2022 Nissan Patrol Nismo – с 428 к. с. и F1 светлина за мъгла\nStellantis пуска малки водородни микробуси в Европа тази година »\nPeugeot 308 ще получи напълно електрическа версия\nOpel Astra ще последва примера, тъй като компактният сегмент започва да се електрифицира\nПоказаното ново поколение Peugeot 308 беше представено в средата на март, като продажбите трябва да стартират през втората половина на годината. На сн. Вероятна електроверсия.\nПАРИЖ – Peugeot заяви, че ще предложи изцяло електрическа версия на компактния хечбек 308 до 2023 г., непредвидена преди това конфигурация на задвижване, която може да се конкурира с Volkswagen ID3.\nНовото поколение Astra от сестринската марка Opel/Vauxhall също ще има напълно електрическа версия, съобщават новините.\nНовият 308 беше представен по-рано този месец, като продажбите трябва да стартират през втората половина, но само с хибридни опции с вътрешно горене и plug-in.\nГоворител на Peugeot потвърди, че напълно електрическата версия е одобрена за производство през 2023 г., но заяви, че е „твърде рано“ да предлага повече подробности, включително на каква платформа ще бъде изградена.\nТехническите подробности за напълно електрически 308 все още не са ясни, въпреки че има две опции в компанията майка Stellantis. Най-новият компактен EV на групата, Citroen C4, е изграден върху CMP архитектурата за малки и компактни автомобили, която може да побере бензинови, дизелови или изцяло електрически задвижвания. Но 308 е изграден на платформата EMP2, която е за компактни и средни модели и е предназначена за включване на хибридна електрификация, а не за пълна електрическа енергия.\nПо-вероятен избор е предстоящата архитектура e-VMP, батерийно-електрическа адаптация на EMP2, която за пръв път ще се появи на следващото поколение компактни SUV автомобили Peugeot 3008, планирано за пускане на пазара до 2023 година.\nStellantis е в процес на вертикална интеграция на своите електрифицирани задвижвания, в сътрудничество с Nidec за електрически двигатели, с Punch Powertrain за трансмисии и с Total/Saft фабрики за акумулаторни клетки.\nПредвижда се 3008 да бъде построен във фабриката на Stellantis в Сошо, Източна Франция. 308 ще бъде построен в близката фабрика на Мюлхауз на групата.\nПланира се новата Astra да бъде пусната по-късно тази година, като производството ще бъде създадено за домашния завод на Opel в Рюселсхайм, Германия, където ще бъде построено заедно с компактния автомобил DS 4, също базиран на платформата EMA2 на PSA.\nReuters съобщи, че тази година ще се появи изцяло електрическа Astra, без да предоставя повече подробности.\nAstra ще има плъгин хибриден вариант, каза изпълнителният директор на Opel – Майкъл Лохшелер, в интервю за немско списание за автомобили.\nГоворител на Opel заяви пред Automotive News Europe, че докато новата Astra ще има хибридна опция, тази година няма да се предлага напълно електрическа опция. Говорителят заяви, че Opel няма да коментира допълнително бъдещите продуктови планове.\nAstra с марка Vauxhall се правят в пристанището Ellesmere, Англия, но Brexit остави бъдещата роля на фабриката под съмнение. През 2019 г. Opel заяви, че следващата Astra ще бъде произведена в две европейски фабрики. Компанията все още не е разкрила второто производствено място на Astra в допълнение към Рюселсхайм.\nНовината за напълно електрическия 308 беше съобщена за първи път във френските медии. Във видео сегмент, записан от ентусиазираното списание Auto-Moto и излъчен миналата седмица, Агнес Тесон-Фагет, изпълнителен директор на новия 308, заяви, че се работи за напълно електрически 308.\nДруга френска медия, L’Argus, заяви, че изпълнителният директор на марката Peugeot – Линда Джаксън, е потвърдила в интервю, че електрически 308 идва през 2023 г.\nКомпактният сегмент, третият по големина в Европа през 2020 г., започва да вижда повече изцяло електрически опции. Nissan Leaf отдавна беше единственият EV на разположение, но ID3, пуснат през есента на миналата година, регистрира 6858 продажби през февруари, според данни на JATO Dynamics, около една трета от водещия в сегмента VW Golf. Nissan е продал 3514 Leaf през февруари.\nВ допълнение към изцяло електрическия Citroen C4, Renault Megane-e трябва да се появи през 2022 г., а Cupra Born, версия с по-висока производителност на ID3 от подмарката Seat Performance на същата платформа на VW Group MEB, ще отиде в производството към края на тази година.\nПотенциалните, макар и неочаквани, превозни средства могат да включват версия на Skoda на ID3 и превозно средство на Ford на платформата MEB на Volkswagen съгласно споразумение за споделяне на технологии.


Понастоящем в EASO работят около 100 служители, а бюджетът ѝ за 2015 г. възлиза на приблизително 15 милиона евро.\nЦелта на EASO е да подпомага по-доброто прилагане на общата европейска система за убежище (ОЕСУ), да укрепва практическото сътрудничество между държавите-членки в областта на убежището и да предоставя и/или координира осигуряването на оперативна подкрепа за държавите-членки, чиито системи за убежище и прием са подложени на особен натиск.\nЗа постигането на целите си EASO изпълнява следните задачи:\nулеснява, координира и укрепва практическото сътрудничество между държавите-членки, като ги подпомага за правилното прилагане на ОЕСУ, включително и нейното външно измерение. За тази цел Службата се съсредоточава по-специално върху подобряването на качеството на процеса на вземане на решения посредством разработване на най-добри практики и програми за обучение, както и на общ подход към информацията относно страната на произход;\nпредоставя ефективна оперативна подкрепа на държавите-членки с конкретни потребности и на държавите-членки, чиито системи за убежище и прием са подложени на особен натиск;\nкато независим източник на информация Службата предоставя научна и техническа помощ по отношение на политиката и законодателството на Съюза във всички области с пряко или косвено въздействие върху областта на убежището.\nИзпълнителният директор управлява и представлява EASO. Той/тя е законният представител на EASO и нейното лице пред обществеността. Тя/той е независим/а при изпълнението на задълженията си и отговаря за действията си пред управителния съвет. Управителният съвет се състои от един представител на всяка държава-членка, която е обвързана от Регламента (Дания има статут на наблюдател), двама представители на Комисията, един представител на Службата на върховния комисар на ООН за бежанците (ВКБООН) без право на глас, както и от представители на асоциираните страни, които са в качеството на наблюдатели.\nИзпълнителният директор играе централна роля в управлението на EASO. Той/тя отговаря за изграждането и управлението на административните, оперативните и финансовите структури, необходими за правилното функциониране на EASO.\nБез да се засягат правомощията на управителния съвет, изпълнителният директор носи пълна отговорност за задачите, възложени на EASO. Спрямо него се прилага процедурата по годишно освобождаване от отговорност от страна на Европейския парламент във връзка с изпълнението на бюджета. Когато бъде поканен, изпълнителният директор трябва да докладва на Европейския парламент за изпълнението на задачите си. Съветът може да покани изпълнителния директор да докладва за изпълнението на задачите си.\nда имат доказана способност за ефективно управление на агенция на ЕС; да бъдат способни да ръководят и мотивират голям екип в европейска, мултикултурна и многоезична среда;\nда имат богат и доказан опит в управлението на бюджетни, финансови и човешки ресурси в национален, европейски и/или международен контекст;\nда имат доказана способност за разработване на визия в областта на компетентност на Агенцията, да притежават много добри умения за изготвяне на концепции и анализи, изявено творческо мислене;\nда имат добро познаване на законодателството на ЕС в областта на предоставянето на убежище, както и богат опит по отношение на практическото му прилагане;\nда имат богат професионален опит в орган в областта на убежището в държава-членка на ЕС, в държавен орган, занимаващ се с въпросите на убежището, или в международна организация, която работи в областта на убежището;\nда са способни да общуват ефикасно и ефективно с обществеността и да умеят да си сътрудничат със заинтересованите страни (европейски, международни, национални и местни органи, международни организации, както и неправителствени организации);\nда имат задълбочени познания относно институциите на ЕС и тяхното функциониране и взаимодействие с националните администрации в областта на убежището;\nда имат ясно разбиране по отношение на политиките и международните дейности на ЕС, които имат връзка с дейностите на EASO;\nда имат отлични умения за писмена и устна комуникация, умение за точна преценка и опит в работата с деликатни в политическо отношение въпроси; доказан опит във воденето на преговори и съответни дипломатически умения.\nГражданство: да бъдат граждани на държава-членка на Европейския съюз, която участва в EASO;\nВисше образование или диплома: да притежават образователна степен, която съответства на завършено университетско обучение, удостоверено с диплома, когато нормалната продължителност на университетското обучение е четири или повече години;\nили образователна степен, която съответства на завършено университетско обучение, удостоверено с диплома, и подходящ професионален опит от най-малко една година, когато нормалната продължителност на университетското обучение е най-малко три години (този едногодишен професионален опит не може да бъде включен в професионалния опит, придобит след получаване на дипломата, изискван по-долу);\nПрофесионален опит: най-малко 15 години следдипломен професионален опит, натрупан след придобиването на изискваните по-горе квалификации;\nПрофесионален опит, свързан с позицията: най-малко 5 години от гореспоменатия 15-годишен професионален опит трябва да е придобит в област с пряко отношение към дейностите на EASO;\nУправленски опит: най-малко 5 години от следдипломния професионален опит трябва да е придобит на висша ръководна длъжност. За предимство ще се счита опит, пряко свързан с областта от значение за позицията;\nЕзикови умения: да владеят отлично един от официалните езици на Европейския съюз и в задоволителна степен още един от тези официални езици;\nВъзрастови ограничения: кандидатите трябва да могат да завършат целия петгодишен мандат, преди да достигнат пенсионна възраст. За срочно наетите служители на Европейския съюз навършването на пенсионна възраст е определено като края на месеца, през който лицето навършва 66 години.\nКрайният срок за регистрация е 9 октомври 2015 г. в 12:00 ч. на обяд брюкселско време. Регистрацията онлайн няма да бъде възможна след 12:00 ч. на обяд брюкселско време на тази дата.\nОбява за свободно работно място за длъжността изпълнителен директор на Европейската служба за подкрепа в областта на убежището (EASO), Малта (Срочно нает служител – степен AD 14)(812.95 KB, PDF)


Софиянски настоятелен: Каракачанов да направи кабинет\n„След като БСП и ГЕРБ отказаха да поемат мандата е логично той да се даде на трета политическа сила. Красимир Каракачанов трябва да проведе разговори с ГЕРБ и БСП, да получи подкрепата им и да направи едно експертно правителство”. Това заяви бившият служебен премиер Стефан Софиянски.Той намира този вариант за по-добър отколкото да се съставя служебно правителство, което функционира тогава, когато няма парламент. „Нашето служебно правителство имаше изключително много проблеми”, даде пример той. Според него няма опасност от такава нестабилност, която може да удари хората по джоба. „Изпълнението на бюджета върви нормално и не трябва да има такива катаклизми”, заяви още той пред Нова телевизия. Попитан, дали ако получи предложение да се включи в един от кабинетите, би се включил, Софиянски заяви, че човек може да е обществено ангажиран и без да е в парламента и на някаква позиция. „Не съм гласувал нито за ген. Радев, нито за Цачева, нито за Плевнелиев. Бил съм опозиция. Така че е трудно да ме потърсят точно мен”, каза още Софиянски.


жандармерия | Bradva.BG\nНачало / жандармерия\nЖандармерията започна да блокира входа на парламента. До извънредната ситуация се стигна, след като по-рано днес група прoтecтирaщи влязоха в дeлoвoдcтвoтo нa Нaрoднoтo cъбрaниe. Те заявиха, че нямa дa излязaт, дoкaтo прaвитeлcтвoтo не пoдaдe ocтaвкa.\nМайки от „Системата ни убива“ също се намират във фоайето заедно с дете с увреждане. Майките скандират „оставка“, провокирани от приближения до Мая Манолова Никола Вапцаров, който барабани в такт върху ламаринена кофа.\nПрочети още about Това ли е обещаната "изненада"? Жандармерия блокира парламента! Караянчева с извънреден брифинг\nПрочети още about Спецакциите продължават! Полиция и жандармерия блокираха врачанско село\nЖурналисти от местно радио са пострадали\nСблъсъци между протестиращите и жандармерията в Габрово. По непотвърдена информация на NOVA журналисти от местно радио са пострадали.\nТази вечер протестиращи отново се събраха на площад „Възраждане“. Имаше опит да се излезе с декларация против вандалските прояви по време на протеста. На място пристигна и вицепремиерът Томислав Дончев.\nПрочети още about Жестоки сблъсъци между протестиращи и жандармерия в Габрово, има пострадали журналисти


Сближение с Пхенян по ядрения проблем? | Новини и анализи по международни теми | DW | 30.01.2007\nСближение с Пхенян по ядрения проблем?\nИдния месец в Пекин ще бъдат възобновени шестстранните преговори по севернокорейската атомна програма. Китай и Южна Корея настояват за “конкретни мерки” по въпроса, и както изглежда предзнаменованията са добри. Мартин Фриц от Токио:\nЧетири месеца след ядрения опит, извършен от Северна Корея, има признаци за сближение между Пхенян и Вашингтон. След преките преговори между двете страни в Берлин по-рано този месец Пхенян изрази публично оптимизъм – нещо съвсем необичайно за севернокорейския режим. Причината за това смекчаване явно е в готовността на САЩ да разхлабят финансовите санкции срещу Пхенян. От своя страна корейците изглеждат готови за “гъвкавост” по ядрения спор.\nШестстранните преговори в Пекин през декември бяха провалени от Северна Корея, тъй като американците не желаеха да смекчат финансовите санкции. А тези санкции тежат много на Пхенян, тъй като не може да предприема никакви банкови трансакции в чужбина. Междувременно Вашингтон явно е готов на частична отстъпка в тази област. Очаква се подробностите да бъдат уточнени утре на среща в Пекин между корейски и американски представители. Както се разбира американците били готови да освободят половината от замразените пари – между 10 и 13 милиона долара.\nВъпреки че това не удовлетворява всички искания на Северна Корея, страната изглежда все пак готова за продължаване на шестстранните преговори. Следващият кръг ще започне вероятно на 8 февруари. Китай и Южна Корея се разбраха да настояват за “конкретни мерки” на предстоящите преговори. Новият южнокорейски външен министър Сон Мин-сун изрази надежда за постигането на “значителен напредък”. Не се съобщават подробности, но според южнокорейския печат Северна Корея била готова да спре от експлоатация атомния си реактор и отново да допусне международни инспектори в страната. В отговор режимът очаква гаранции за сигурност и стопанска помощ.\nПодобен гешефт обаче не би бил нищо ново; същото бе съгласувано и подписано в договорна форма още през септември 2005. Министър Сон признава, че е трудно постигането на споразумение за незабавен отказ от севернокорейската атомна програма срещу отпускането на съответна финансова и икономическа компенсация.


Намаляват резервациите за празниците през декември в Белоградчик - Видин онлайн\nНамаляват резервациите за празниците през декември в Белоградчик\nПетък, 04 Декември 2015 00:26\nНамаляват резервациите за празниците през декември в Белоградчик. Това каза за Радио “Фокус”- Видин Марияна Петрова, собственик на къща за гости в курортното градче.\nТя посочи, че през зимата туристите в Белоградчик са рядко явление за разлика от лятото, когато навсякъде е пълно. В момента има направени резервации само за празнуване на Нова година като местата в къщата са запълнени. Гостите ще имат възможност за целия си престой сами да си приготвят храната, както и празничната вечеря. Марияна Петрова каза още, че за 8 декември няма резервации, миналата година също не е имало. „Моето наблюдение е, че в последните години студентите се насочват към големите курорти с включени „all inclusive” пакети. И от мои колеги в града разбрах, че само в една къща в Белоградчик местата са запълнени за студентския празник”, обобщи Марияна Петрова.\nНад 300 проверки по безопаснос\n318 проверки са извършени от инспекторите на отдел „Контрол на храните” при Областна дирекция по безопасност на храните... виж още\nДетски празник, посветен на Ни\nОт 10:00 часа в Обединено детско заведение "Славейче" (ул. "Горазд" 36) ще бъде организиран детски празник посветен на ... виж още\nНяколко смерча връхлетяха обла\nНай-много пострадало е село Белоптичене намиращо се на 1 километър от село Ружинци. Десетки къщи са без покриви и кереми... виж още


НДЕФ ще предостави безвъзмездно до 50 % от необходимите финанси за разработването на минерални извори, както и покриване на лихвите от кредити, от които общините биха се възползвали за изпълнение на проектите. Срокът за внасяне на предложения е 16 декември т.г.\nБюджетът на програмата е 3.5 млн. лв., като от кандидатите се изисква да представят готови предпроектни проучвания, технически проекти и бизнес план, доказващи икономическата целесъобразност на проектите, поясняват от МОСВ.\nПредоложенията за проекти следва да включват подмяна, изграждане или разширяване на инфраструктурата за пренос или подаване на минералните води до ползватели, резервоари, топлообменници, оборудване за експлоатация и водовземане и др., съобщиха от МОСВ.\nУсловията за кандидатстване са налични на сайта на НДЕФ.\nОт 2011 г. с промени в Закона за водите насам общините получават от държавата правото да ползват безвъзмездно находищата на минерални води, които се намират на техни територии, за период от 25 години като досега от правото си са се възползвали 42 общини, допълни министерството.\nКлючови думи: МОСВ минерални извори НДЕФ безвъзмездно финансиране


Халоген GU10 18W 95LM 230V комплект от 5 броя | Lampiisvetlina\nХалоген GU10 18W 95LM 230V комплект от 5 броя\nСега още повече предимства с лампа и светлина. Пет източника на светлина получават само три заплати! Енергийно ефективна алтернатива на халогенните лампи GU10. По-дълъг живот и веднага при пълна яркост. Само 18 вата консумация и светлинна мощност приблизително 25 вата!\nАртикулен номер 01844\nОбщо лумени 95\nЧасове на светене 1250\nОбщи размери Hoogte 5,7 cm - lengte 5,7 cm - breedte 5,7 cm\nОпаковка височина 5,7 cm - дължина 5,7 cm - ширина 5,7 cm


Човешките права в Исляма.\nTopic: Човешките права в Исляма.\nAuthor Topic: Човешките права в Исляма. (Read 15211 times)\nRe: Човешките права в Исляма.\n« Reply #15 on: August 29, 2010, 13:53 »\nДениз, пак се изказваш очевадно неподготвен. В източно православната християнска религия императорът (царят) е ''наместник на Бог на земята'' и ''сянка на Бога''. И така е още от времето на първите християнски императори. Осен това православието дава на човека правото на избор- то само напътства, но не задължава. Всеки сам прави избора си дали да следва повелите му или не, и така е било и в годините на най- фанатичното му изповядване- разцветът на източната Римска Империя- Византия. Следващият път когато казваш, че нещо е характерно само за исляма си направи труда да провериш твърденията си, за да не ставаш смешен както в настоящият момент.\n« Reply #16 on: August 29, 2010, 14:34 »\nЯзък че си ага трябва да смениш ника сигорно си се заслушал в радиото и не си прочел а си чел през куп та през грош виж дадено е и адрес виж кой го е казал а ако незнаеш кой е Фетхуллах Гюлен ще ти помогна малко Фетхуллах Гюлен бе удостоен с почетен докторат за заслуги в областта на образованието, мира и междукултурния диалог от Университет „Метрополитън” в Лийдс, в който се обучават 30 хиляди студенти. От името на Гюлен титлата получи директорът на Фондация за диалог в Англия Йозджан Келеш, която му бе връчена от ректора на университета проф. Сюзън Прайс. На официалната церемония слово произнесе един от деканите на учебното заведение - проф. Елспет Джоунс, в което изтъкна личността и движението на Фетхуллах Гюлен. Джоунс, който каза, че Гюлен е идейният архитект на междукултурния диалог и на образователните инициативи в световен мащаб, подчерта, че в неговите учения са налице усилия за създаване на по-човешко и мирно общество. Той заяви, че благодарение на проповедите, изнесени от Гюлен, на книгите, написани от него, се появява движение от доброволци, които работят в името на диалога и образованието в четирите краища на света, което доведе до разрушаването на предразсъдъците и до сближаването на обществата. Йозджан Келеш каза, че за тях титлата, присъдена от основания през 1824 г. в Лийдс Университет „Метрополитън”, е знак за положително развитие. Той изтъкна, че с тази титла университетът дава висока оценка на приноса на Гюлен в областта на образованието, мира и междукултурния диалог.You are not allowed to view links. Register or Login\n« Reply #17 on: August 29, 2010, 14:42 »\nАко ще да го казал Реджеп Ердоан. Твърдението не е верно. В източно православната християнска религия императорът (царят) също е ''наместник на Бог на земята''- това е неоспорим факт. И който дръзва да оспори този факт очевидно не познава нито историята, нито културата на Византия, България и Русия. Седни малко, прочети и тогава ми казвай кое къде го има и за кого е характерно.\n« Reply #18 on: August 29, 2010, 14:48 »\nДениз, остави това копи-пасте от пропагндни сайтове, ами кажи нещо за бирата\n« Reply #19 on: August 29, 2010, 16:37 »\nDa niqkoi hora iskat '4ove6koto pravo' da se napiqt kato svini(svine) !!!!!!\n« Reply #20 on: August 29, 2010, 16:39 »\nСалих ти явно когато си чел в школото си зубрил прочети още веднъж пасажа казва се че човек разбери го всеки човек е наместник на земята а не типичният за средновековната християнска цивилизация аргумент - както е един Бог на небето, така е един и императорът на земята Като примери могат да бъдат посочени Древен Египет /където фараонът е същевременно и бог/, в Персия при династията на Сасанидите /т. нар. съюз между трона и олтара/. Впоследствие Византия взаимства от тях този модел и го прилага в Християнството, оформяйки цезаропапизъм / т.е императорът е наместник на Бога на земята/. Тази форма е доста стабилно образование и се запазва през вековете при всички източни монархии, завършвайки с Руската Империя /до началото на 20 век/.\nВладетелят /съсредоточил в ръцете си военната власт/ дава привилегии на жреческото съсловие /земи, роби, освобождение от налози/, а жреците от своя страна го легитимират пред суеверните маси като "богопомазан", "богоизбран", "свещен", което му гарантира абсолютно господство. Редки са случаите, когато владетелят решава да неутрализира свещенниците и обикновено в тогава конфликтът завършва или с отстраняване на монарха или очернянето му пред поколенията /след като жреците си възвръщат позициите след смъртта му\n« Reply #21 on: August 29, 2010, 16:41 »\nСпоред Исляма няма посредник между човека и Аллах Субханеху ве Теаля. Онези, които се опитват да застанат между Аллах и човека, не са нищо друго, освен отклонили се от истината.\n"И когато Моите раби, те питат за Мен - Аз Съм наблизо, откликвам на зова на зовящия, когато Ме позове". Бакара: 186 - "Сътворихме Ние човека и знаем какво му нашепва неговата душа. Ние сме по-близо до него, отколкото вената на шията му". Каф: 16.\nАллах Субханеху ве Теаля е сътворил човека и го е извисил над меляикетата /ангелите/:\n"И когато твоят Господ рече на ангелите:"Ще създам на земята наместник". - рекоха: Нима ще създадеш там някой, който ще сее по нея развала и ще лее кърви, докато ние Те славим с възхвала и възнасяме Твоята святост?" Рече: "Знам, каквото вие не знаете". Бакара: 30.\n« Reply #22 on: August 29, 2010, 19:00 »\nКато всеки човек е наместник оти има един халиф? А не са всичките халифи\n« Reply #23 on: August 30, 2010, 17:17 »\nHalif (halife) ozna4ava predi vsi4ko darjaven glava na darjava koiqto se upravlqva spored zakonite na 6eriqta.\n« Reply #24 on: September 12, 2010, 00:09 »\nТридесет шериатски забрани за жените\n1. Забранено е на жената да си удължава косата.\n2. Забранено е на жената да си скубе веждите.\n3. Забранено е на жената да излиза от дома си парфюмирана.\n4. Забранено е на жената да показва красотата си пред чужди мъже.\n5. Забранено е на жената да отказва постелята на съпруга си.\n6. Забранено е на жената да издава семейните тайни между нея и съпруга й.\n7. Забранено е на жената да говее – доброволно – в присъствието на мъжа си, освен с неговото позволение.\n8. Забранено е на жената да раздава от богатството на съпруга си, освен с неговото позволение.\n9. Забранено е на жената да се съпротивлява и да не се подчинява на мъжа си.\n10. Забранено е на жената да иска развод от съпруга си без причина.\n11. Забранено е на жената да се усамотява с чужд мъж.\n12. Забранено е на жената да наблюдава чужди мъже.\n13. Забранено е на жената да се здрависва с чужди мъже.\n14. Забранено е на жената да се оприличава с мъжете.\n15. Забранено е на жената да описва друга жена на съпруга си.\n16. Забранено е на жената да гледа към срамните части на друга жена, и ли да я опипва.\n17. Забранено е на жената да пътува без мехрам (човек, с който не може да сключи никях).\n18. Забранено е на жената да излиза от дома на съпруга си без нужда.\n19. Забранено е на жената да посещава обществените бани, сауни, салони за разкрасяване и масажи.\n20. Забранено е на жената да се удря и да разкъсва дрехите си при беда и изпитание.\n21. Забранено е на жената да плаче с глас за умрял човек.\n22. Забранено е на жената да жали за близък умрял повече от три дни, освен за съпруга си – 4 месеца и десет дни.\n23. Забранено е на жената да следва дженазето.\n24. Забранено е на жената да ходи при врачки, да вярва на хороскопи и да следва астролози.\n25. Забранено е на жената да проклина децата си.\n26. Забранено е на жената да не говори на близките си повече от три ди.\n27. Забранено е на жената да наказва слугите си и подчинените си.\n28. Забранено е на жената да вреди на съседите си.\n29. Забранено е на жената да ходи непокрита с ислямско облекло.\n30. Забранено е на жената да разкрива извършените си харами пред другите.\n« Reply #25 on: September 12, 2010, 01:02 »\nСкъпа Шали,а дали би могла да публикуваш и забраните,налагани на мъжа?Или поне задълженията,които са му вменени от Шериата?\nЩото така публикувани,тези забрани ми навяват едни асоциации за сексизъм.\n« Reply #26 on: September 12, 2010, 23:22 »\nПопаднах на това преглеждайки един сайт за българската мюсюлманка, който е тясно профилиран за жени - от жени за жени\nТочка 5 си я бива и извън Шериата\n« Reply #27 on: September 13, 2010, 00:21 »\nШали много си палава, ти само тази точка ли си хареса? и другите трябва да изпълняваш\n« Reply #28 on: September 15, 2010, 22:48 »\n... Istrrit ot Admin!!!\nYnt: Човешките права в Исляма.\n« Reply #29 on: December 09, 2011, 15:10 »\nНОВИТЕ СЕДЕМ ЧУДЕСА НА СВЕТА!!!\n1. Защо когато една монахиня е покрита от глава до пети, тя е уважавана за това, че се е отдала на Бог, а когато една мюсюлманка го прави, то тя е “подтисната”?\n2. Защо един евреин може да си пусне брада и се казва, че той просто практикува религията си, а когато един мюсюлманин го прави, то той е екстремист?\n3. Защо когато една жена на запад си стои вкъщи и се грижи за домакинството и децата си, тя се жертва и прави добро за своето семейство, а когато мюсюлманката прави същото, тя “не е свободна и трябва да бъде освободена”?\n4. Защо когато едно дете се отдаде на нещо, то има потенциал, а когато дете се отдаде на исляма, то е безнадежден случай?\n5. Защо когато християнин убие някого, не се споменава религията (наприемр ИРА и Тимоти Мак Вей), а когато мюсюлманин бъде обвинен в престъпление, започват да съдят исляма?\n6. Защо изневярата, проституцията и дори хомосексуализмът се считат просто за сексуална свобода на Запад, а когато се каже, че според исляма мъжът има право да сключи брак с повече от една жена, това става отвратителна полигамия.\n7. А сега и другото: Защо, въпреки всичко това, ислямът е най-бързо разпространяващата се религия в света?


Чистят правилника на ОбС-Сапарева баня от правописни грешки - DenNews.bg\nСлед три месеца чакане за списване на новия правилник за работа на Общински съвет-Сапарева баня ще се наложи да бъдат изчистени правописните грешки в него. Това стана ясно след като днес правилникът беше приет на втората редовна сесия на местния парламент в новия мандат.\nНай-важната работа от днешното заседание обаче се оказа приемането на размера на възнагражденията на общинските съветници. След дебати дали гласуването да бъде явно или тайно, с пълно единодушие беше прието за участие в заседание на ОбС избраниците да вземат по 156 лв. Възнаграждението е както за участие в сесии, така и за участие в комисиите към ОбС, като то е равно на 30% от средната брутна заплата в администрацията за последния месец от предходното тримесечие, която е 520 лв.\nВ първоначалният вариант на нови правилник възнаграждението беше предвидено да бъде 50% от средната заплата. По време на заседанието днес бяха представени още две предложения за 20 % и 60%.\nОт следващата сесия заседанията ще бъдaт записвани електронно, като записа ще трябва да се съхранява една година.\nБеше приета и Годишната програма за управление на имоти - общинска собственост. Програмата се гласува в началото на всяка година. Идеята е когато бъде предявен инвеститорски интерес за даден имот, той да бъде в програмата. В графата за приватизация фигурират два имота - почивна станция „Здравец" и промишлена сграда в с. Сапарево. За концесия са предвидени два имота за парк, единият в Сапарева баня, другият в Сапарево, и стадиона в курортния град.


Хиджиката Тошидзо – с меч срещу времето - Искам да знам\nСредата на ХІХ век била време на социални вълнения в Япония. Династията на шогуните Токугава, управлявала страната повече от два века, започнала да се клати. В страната все повече навлизало западно влияние. Мнозина японци смятали, че Япония трябва да се отвори към света. Това довело до спорове и сблъсъци между поддръжници и противници на реформите.\nПрез 1835 г. се родило десетото дете в семейството на богатия земевладелец Хиджиката Йошиацу, което нарекли Тошидзо. Отначало момчето помагало в семейния бизнес – продавало лечебни компреси с билки, отглеждани от семейството му. Светогледът на юношата бил силно повлиян от видяното ритуално публично сепуку, към което бил принуден млад самурай, противник на реформите. Това толкова потресло Хиджиката Тошидзо, че той плачел с глас по време на екзекуцията.\nХиджиката Тошидзо. Снимка: Уикипедия\nМладежът посветил цялото си свободно време на тренировки с меч. Той започна да навлиза в тази трудна наука отначало без учител. Тогава съпругът на една от по-големите му сестри свързал Тошидзо с професионална школа, където майсторите признали невероятния талант на младия мъж. По-късно той дори успял да създаде свой собствен боен стил – което по принцип е огромно постижение. В тази школа се срещнал с Кондо Исами, майстор на меча и твърд поддръжник на шогуната. С този човек Тошидзо тръгнал да защитава върховната власт.\nПрез 1863 г. Кондо основал опълченския отряд „Шинсенгуми“ с цел да защитава служителите на шогуна в борбата срещу императора. Доволен от успехите им, шогунът със специален указ назначил „Шинсенгуми“ за официална военна полиция на Киото. В допълнение към защитата на особено важни лица и защитата на закона и реда, те се занимавали и с убийства на хора, които властите смятали за опасни.\nСлед известно време Кондо Исами отстранил конкурентите си и станал единственият лидер на „Шинсенгуми“. В началото на 1865 г. Хиджиката заел мястото на втори човек в отряда. Новият заместник-командир преди всичко заявил, че няма да търпи никакво отклонение от строгия кодекс на честта и всички дезертьори и предатели ще бъдат принудени да се самоубият. Заради тези драстични мерки Тошидзо получил прякора „Демоничен заместник-командир“. Самият той следвал този кодекс докрай.\nПрез 1867 г. Хиджиката официално станал самурай и получил чин, съответстващ на офицер от шогунската армия. През 1868 г. напрежението между поддръжниците на шогуна, които защитавали вековния японски ред, и проимператорските сили, настояващи за реформа, достигнало върха си. Между двете фракции избухнал открит конфликт, получил името „войната Босин“.\nЕстествено, „Шинсенгуми“ застанали на страната на шогуна, но първата голяма битка завършила неособено добре – на 29 март 1868 г. отрядът бил разбит близо до град Кацунума. Но Кондо и Хиджиката успели бързо да възстановят силите, и започнали да тренират.\nНа 26 април отрядът „Шинсенгуми“ попаднал в засада и бил пленен от императорските войски. Кондо Исами веднага бил изправен пред съд, тъй като именно „Шинсенгуми“ били заподозрени в убийството на Сакамото Рьома, видна фигура в проимператорските среди. Преди Хиджиката или някой друг да може да направи нещо, Кондо бил екзекутиран. Обзетият му от скръб заместник лично ръководил изграждането на мемориал в чест на своя командир.\nСлед като станал предводител на „Шинсенгуми“, Хиджиката лично повел отряда срещу враговете на шогуна. Той бил наясно, че се сражава на страната на губещите. В разговор със свой приятел, който оставил мемоари, новият командир на „Шинсенгуми“ признал, че няма да спечелят тази война. Но според Хиджиката би било позорно да се наруши клетвата и „трябва да се бием до последно, в името на нашата страна“.\nНа 6 май 1869 г. Хиджиката лично ръководел операция по залавянето на новия флагман на императорския флот, броненосеца „Котецу“. Рано сутринта с отряда си той успял да се качи на кораба. Обаче картечен огън покосил почти всички нападатели, като оцелели само неколцина. С големи трудности Тошидзо съумял да се върне на своя кораб и да достигне брега, където самураите успели да се откъснат от враговете.\nВ края на май същата година, в битката при Футамата, Хиджиката командвал отряд от 230 души, който в продължение на шестнадесет часа спирал атаките на почти тройно по-многобройни императорски сили.\nСтатуя в Такахата Фудо, Хино, Токио. Снимка: Уикипедия\nНа 14 юни 1869 г., подготвяйки се за генерално сражение, Тошидзо повикал своя адютант и му връчил меча си, собствената си снимка, няколко кичура коса, писмо и предсмъртно стихотворение. Тошидзо знаел, че тази битка ще бъде последната му, затова наредил тези неща да бъдат доставени на съпруга на най-голямата му сестра.\nБитката при Хакодате на 20 юни 1869 г. била последната от войната Босин. Последните войски на шогуна, общо три хиляди души, се сблъскали със 7-хилядна императорска армия. Хиджиката Тошидзо паднал, докато водел воините си в самия център на битката – пронизал го куршум, който раздробил гръбнака му. Командирът на „Шинсенгуми“ загинал на място.\nИзнесли тялото му от бойното поле и го погребали в неизвестна местност.\nСлед битката при Хакодате войната Босин приключила. Оцелелите привърженици на шогуната се предали на императорската армия. Япония най-накрая се обединила и започнали реформите на епохата „Мейджи“.\nПрез 1875 г. оцелелите ветерани от „Шинсенгуми“ построили паметник на загиналите си другари, където са изброени всичките им имена, започвайки с Кондо и Хиджиката. През 1994 г. бил открит музей на Хиджиката Тошидзо.\n„Шинсенгуми“ са популярни герои в съвременната японска популярна култура – филми, телевизионни сериали, комикси „аниме“ и компютърни игри. Те биват показвани понякога като трагични герои, водещи безнадеждна война от чувство за дълг, или пък като безмилостни бойци в служба на тиранин. Но Хиджиката Тошидзо със своя меч „катана“ винаги се опитва да спре железните стъпки на неумолимото време.\nвойна · живот · известни личности · история · самураи · самурай · Събития · япония\nНай-голямата битка в историята на войните\nЧовечеството познава до ден-днешен около 14 500 войни. Всяка война се състои от битки – малки, големи, авангардни, read more »\nПодземният град Деринкую – тайна� ...


Няколко храни за добър имунитет – StudioPernik – новини от Перник\nHome Интересно и полезно Няколко храни за добър имунитет\n04.11.2020 StudioPernik 0\nДобрият имунитет е съвкупност от генетични фактори, индивидуални особености, начин на живот (спортуване, достатъчен сън, хигиена) и, разбира се, чиста, здравословна и балансирана храна. Няма суперхрана, която да е панацея в борбата с вирусите и бактериите, но някои храни са показали, че помагат за засилването на имунитета. Класика в жанра са „природният антибиотик“ чесънът, медът, билковите чайове.\nЯдките включват в играта и витамин Е, който играе ключова роля в имунитета. Този мастноразтворим витамин засилва активността на имунните клетки, особено на локалния имунитет на кожа и лигавици, като поддържа способността на организма да се защитава от нахлуващите бактерии и вируси. 30 гр слънчогледови семки осигурява около половината от дневната препоръчителна доза витамин Е.\nЦинкът, другият „приятел“ на имунитета, се съдържа в тиквените семки, 30 гр от тях осигуряват 20% от дневните нужди цинк.\ntags: здраве имунитет храни\nprevious Естествени витамини за есента\nnext Коледен дух: няколко нетрадиционни украси


Добавки | MuseScore\nДобавките са малка част от код, която добавя определена възможност към MuseScore. Вмъквайки добавка, ново меню ще се появи в меню Plugins в MuseScore, което ще извърши определено действие в партитурата или на чест от нея. Добавките позволяват на потребители с минимални знания по програмиране да добавят функционалност към софтуера. За да създадете добавка, вижте документацията.\nНякои добавки идват с MuseScore. Можете да намерите още в хранилището с добавки.\nИмайте предвид, че някои добавки може да изискват инсталиране на други компоненти (шрифт...), за да работят. Прочетете документацията за повече информация.\nПовечето добавки идват като zip файлове, така че изтеглете .zip файла и го разархивирайте в някоя от долуспоменатите директории.\nНакои идват като .js файл, изтеглете го и го поставете в някоя от тези директории.\nНякои са като .txt файл, изтеглете го и го поставете в някоя от тези директории и преименувайте разширението на файла на .js\nMuseScore търси добавки в %ProgramFiles%\_MuseScore\_Plugins (респ. %ProgramFiles(x86)%\_MuseScore\_Plugins за 64-битови версии) и в %LOCALAPPDATA%\_MusE\_MuseScore\_plugins на Vista и Седем или C:\_Documents and Settings\_USERNAME\_Local Settings\_Application Data\_MusE\_MuseScore\_plugins на Windows XP.\nИзтеглете zip файла на добавката и го разархивирайте в една от тези директории.\nПри MacOS X, MuseScore търси добавки в MuseScore bundle /Applications/MuseScore.app/Contents/Resources/plugins и в ~/Library/Application Support/MusE/MuseScore/plugins. За да можете да местите файлове в app bundle, цъкнете с дясно копче на MuseScore.app и изберете "Show package contents" за да се покаже директорията Contents. Използвайте Contents/Resources/plugins а не Contents/plugins.\nНа Linux, MuseScore търси добавки в /usr/share/mscore-1.2/plugins и в ~/.local/share/data/MusE/MuseScore/plugins.\nВъв всеки от горните случаи, рестартирайте MuseScore, за да се заредят новите добавки.\nВ MuseScore 2.0+ добавките трябва да се активират от Menu -> Edit -> Preferences -> Plugins, последвано от още един рестарт.\nВерсии преди MuseScore 2.0 трябва да има отворена партитура, за да се активира меню Добавки.\nДобавки, инсталирани по подразбиране\nТази добавка използва уеб услуга (http://abc2xml.appspot.com/), за да отвори ABC файл в MuseScore. Поддържа ABC 1.6. ABC фалът се праща към уеб услугата, която връща MusicXML файл. После добавката показва партитурата като нова партитура.\nПодобрена версия има в ханилището с добавки .\nТази добавка създава нова партитура със всички имена на акордите, поддържани от Джаз формата на MuseScore. От версия 1.2 се нарича "Create Chord Chart" и се намира в "Plugins -> Lead Sheet" и позволява избор на стила на акорда.\nТази добавка оцветява главите на всички ноти във всички петолиния и гласове според конвенцията на BoomWhackers. Всеки тон има различен цвят. C и C# имат различен цвят. C# и Db са с еднакъв цвят.\nЗа да оцветите всички ноти в черно, цъкнете с дясно копче глава на нота -> Select -> All similar elements. Отново дясно копче на нотата -> Color -> Pick black. Може също да използвате "Remove Notes Color" добавка за това.\nТази добавка създава нова пиано партитура с 4 четвъртини C D E F. Добър старт за научаване как се създава нова партитура и как се добавят ноти.\nТази добавка показва английските наименования на горната нота на акорд от глас 1 близо до главата й.\nТази добавка е само тест и показва диалогов прозорец "Hello MuseScore". Представлява добра основа за усвояване на разработката на добавки. Вече не е част от MuseScore, беше в 1.0 и по-стари и затова все още може да е налична във вашата инсталация.\nИзвличане на партии ›\nИзвличане на партии


Мултифункционалнo устройствo Epson EcoTank L6160 WiFi MFP\nКод на продукт: 3537\nКод от производител: C11CG21402\n12 x 69.19 лв.\nВноска: 248.51 лв.\nВноска: 188.67 лв.\nВноска: 152.77 лв.\nВноска: 81.10 лв.\nна 12 вноски по 69.86 лв.\nEpson Maintenance box fof EcoTank Mxxx and EcoTank Lxxx series\nПринтер скорост черно, стр./мин Up to 15 ppm ( ISO/IEC 24734); Duplex Printing: Up to 6.5 ppm, A4\nПринтер скорост цветно, стр./мин Up to 8 ppm ( ISO/IEC 24734); Duplex Printing: Up to 4.5 ppm, A4\nСкенер, тип Flatbed and ADF; Contact image sensor (CIS)\nМедия, размер A4, A5, A6, B5, C4 (Envelope), C6 (Envelope), DL (Envelope), No. 10 (Envelope), Letter, 9 x 13 cm, 10 x 15 cm, 16:9, Legal\nКапацитет за хартия - Входяща тава 150 Sheets / 20 Photo Sheets\nДвустранен печат Automatic duplex\nРазмери (Ш, Д, В), mm 375 x 347 x 187\nДруги LCD screen - Colour, Touch-panel, 6.1 cm Diagonal; Included Software: Epson Easy Photo Print, Epson Event Manager, Epson Scan, EpsonNet Print, EpsonNet setup\nПЕЧАТ БЕЗ КАСЕТИ С МАСТИЛО.\nEpson EcoTank L6160 е 4-в-1 мултифункционално устройството, което е перфектният избор за всяка компания, която търси надеждност и висока производителност. Този принтер ще ви помогне да подобрите продуктивността на фирмата си, като същевременно с това ще намалите разходите си за консумативи и печатане с до 90%. Той разполага Wi-Fi, Wi-Fi Direct и Ethernet, които ви гарантират отлична свързаност и безпроблемна работа с множество устройства. Включеното в комплекта мастило ще ви стигне за до 3 год. експлоатация и за разпечатване на до 14,000 черно-бели и 11,200 цветни страници. EcoTank L6160 има нов подобрен дизайн при който резервоарът за мастило е разположен в предната част на устройството. Така вие може да го допълвате по-лесно, както и да следите нивата на мастилото безпроблемно. В допълнение системата за пълнене на мастило е проектирана, така че рискът от разливане е сведен до минимум. Освен това новите му бутилки с мастило ви помагат да го зареждате без притеснение от стичания и петна.


Отново „Музикални вечери на Античния форум“ в Стара Загора - starazagora.utre.bg\n12 юли 2018, 16:45 | starazagorautre.bg\nТрадиционните "Летни музикални вечери на Античния форум - Стара Загора" тази година включват няколко специално подбрани продукции, които ще бъдат показани на откритата сцена. За пореден път програмата на Държавна опера в тези три дни се осъществява благодарение на изключителното съдействие на Община Стара Загора.\nНа 19 юли от 21.00 ч. ще бъде представена музикалната драма "Нестинарка", по музика на Марин Големинов и хореография на Маргарита Арнаудова - с участието на солистите Анелия Димитрова - в ролята на Демна, Веса Тонова - Струна, Фиорди Лоха - Найден, Станко Танев - Старецът, Ивайло Янев - Колю, солисти и кордебалет на Старозагорската опера. Сюжетът на „Нестинарка“ е чудна смесица от староезически представи и по-нови християнски преживявания. Върху широката основа на народния обичай се развива личната драма на главната героиня Демна. Действието се развива в едно нестинарско село в Странджа и село в югозападна България. Премиерата на „Нестинарка“ бе на 23 май тази година, а спектакълът се посвещава на 90 години български балет и 110-та годишнина от рождението на великия български композитор Марин Големинов, оставил ярка следа в българското и световното музикално наследство.\nСледващата вечер /20 юли/ от 21.00 ч. ще прозвучат на открито любими песни на легендарните "Дийп пърпъл" и "Рейнбоу", под наслов "Children in Time", със специалното участие на Николо Коцев и "Кикимора" със солист Никола Здравков. Грандиозният концерт е в съпровод на оркестъра на Старозагорската опера под диригентството на Димитър Косев. „КИКИМОРА е една от малкото групи (ако не единствената), която може да си позволи да направи такъв проект. Групата е силна, съставена от много добри музиканти, които могат да изсвирят материала. Солистът ни Никола Здравков се справя без проблем с парчета, които дори самите Иън Гилан и Дейвид Ковърдейл вече не могат да изпеят. Аз имам музикалната култура да оркестрирам материала, което хич не е лесна задача. Свикнали сме да работим с оркестри, а подобна симбиоза принципно си е сериозно предизвикателство както за бандата, така и за оркестъра. Не на последно място сме щастливи да имаме силен съюзник в лицето на Държавна Опера-Стара Загора, диригента Димитър Косев и директора Огнян Драганов. При такива предпоставки е съвсем естествено да реализираме този проект.“ - казва Николо Коцев , ръководител на групата.\nЛетните музикални вечери под звездите ще завършат с новия проект на Васил Петров "Swinging rock", който ще бъде представен за първи път на 24 юли от 21.00 ч. В концерта на певеца участват Военен биг-бенд, с диригент капитан Цветомир Василев и оркестърът на Операта в Стара Загора. На сцената с тях ще се качат и Венцислав Благоев - тромпет и флюгелхорн, Владислав Мичев – цугтромбон и Димитър Благоев – китара. Част от военната формация са и момчетата от Overground Brass Band, с които Васил Петров ще изпълни две песни. В концерта ще чуете авторски аранжименти на съвременни поп и рок песни. Музикантите ще ни покажат как биха звучали Нирвана, Майкъл Джексън, Лайнъл Ричи, Бон Джоуви в стил суинг джаз в акомпанимент на биг бенд. Васил Петров ще представи тази нова концертна програма преди да я изпълни на 4 септември в Созопол на Аполония 2018. „Изкушен съм да направя поп и рок песни, който ми правеха впечатление в моето юношество, сега звучащи в чудесни аранжименти като джаз стандарти. За първи път ще представим такава цяла програма“, споделя Васил Петров.\nСтара ЗагорапремиераопераКикимораНестинаркаЛетни музикални вечери на Античния форум